
Hajdučija je bila prisutna pojava na slavonsko-srijemskom području kroz 
čitavo XVIII. stoljeće. Kako bi se stvorilo polazište za ulazak u problema- 
tiku rada, najprije je objašnjen pojam hajdučije, odnosno izjednačavanje 
iste s razbojništvom. Po pojmovnom objašnjenju, slijedi problem istraži- 
vanja, tj. čimbenici pojave i održivosti hajdučije na slavonsko srijemskom 
području u XVIII. stoljeću. Prikazani su oni čimbenici koji su uvjetovali 
pojavu hajdučije na slavonsko-srijemskom području, kao i oni koji nisu di- 
rektno utjecali na pojavu hajdučije, ali su doprinosili njezinom održavanju. 
Čimbenici su okvirno razvrstani na socioekonomske, vojnopolitičke, zatim 
čimbenike disfunkcionalnosti austrijske uprave, geografske te mentaliteta 
i potpore stanovništva. 


Ključne riječi: hajdučija, razbojništvo, Slavonija, Srijem, 18. stoljeće 


I. Uvod 


Traganje za jednostavnim i jednoznačnim objašnjenjem pojma hajdučije 
pokazalo se kao Sizifov posao. Na tom putu nailazi se na mnoštvo kontradik- 
tornih objašnjenja koja su toliko oprečna i zbunjujuća, definirajući čas haj- 
dučiju kao razbojništvo, a na drugom mjestu kao pokret za socijalnu ravno- 
pravost, pa i kao nacionalni pokret. Kao što se može pretpostaviti, tumačenje 
hajdučije ne olakšava ni posezanje za objašnjenjima onih koji su bili suvreme- 
nici hajduka. Svi ti problemi koji su se našli na putu naizgled jednostavnom 
traganju za značenjem hajdučije, naveli su autora rada da se upusti u pokušaj 
objašnjenja barem hajdučije na slavonsko-srijemskom prostoru! tijekom XVI- 


! Pod slavonsko-srijemskim područjem misli se na današnji opseg Slavonije i Srijema u cijelo- 
sti (uključujući hrvatski i srpski dio Srijema). 

II. stoljeća, prije svega jer su se tim prostorom i tom temom već bavili pojedini 
povjesničari.? 

Polazišna točka rada je izjednačavanje razbojništva s hajdučijom na sla- 
vonsko-srijemskom prostoru u XVIII. stoljeću. Još od preuzimanja kontrole 
nad ishodom Velikog bečkog rata (1683.-1699.), osamdesetih godina XVII. 
stoljeća, kada je ovladala slavonsko-srijemskim područjem,* Habsburška se 
Monarhija suočila s problemom razbojništva. Ratom zahvaćeno područje bilo 
je pogodno tlo za razvoj razbojništva, koje će biti izraženo sve do sredine 
XVIII. stoljeća, a prisutno kroz čitavo stoljeće, što je stvaralo višestruke pro- 
bleme Monarhiji. Između ostalog, razbojništvo je narušavalo javnu sigurnost 
na slavonsko-srijemskom području, što je za posljedicu imalo slabljenje trgo- 
vine. Isto tako, suzbijanje razbojništva zahtijevalo je velike financijske izdat- 
ke, angažiranje velikog broja ljudi u potjerama i slično. Također, razbojništvo 
je bilo problematično jer su razbojnici bili izrazito pokretljive skupine, što je 
bilo osjetljivo, naročito u vrijeme pojave kuge. Štoviše, razbojništvo na pro- 
storu Slavonije i Srijema moglo je narušiti i diplomatske odnose.“ Tako ovime 
nisu izdvojeni svi problemi koje je razbojništvo moglo prouzrokovati, i iz na- 


? Problemom hajdučije najviše se bavio jugoslavenski i srpski povjesničar Slavko Gavrilović u 
djelu Srem od kraja XVII do sredine XVIII veka (Novi Sad: Filozofski fakultet u Novom Sadu, 
Institut za istoriju, 1979), koje je nadopunio djelom Hajdučija u Sremu u XVIII i početkom 
XIX veka (Beograd: SANU, 1986). Pored Gavrilovića, nužno je spomenuti Josipa Bosendor- 
fera i njegovo djelo Crtice iz slavonske povijesti (Vinkovci: Privlačica, 1994), u kojem se 
bavi problemom hajduka. Hvalevrijedan posao napravio je srpski povjesničar Dušan Popović 
objavivši knjigu O hajducima u dva sveska (Beograd: Narodna štamparija, sv. I 1930; sv. 
II 1931). Problemom hajdučije u Slavoniji tijekom XVIII. stoljeća bavio se Drago Roksan- 
dić, objavivši članak dijelom posvećen tom problemu ,,Posavska krajina/granica od 1718. do 
1739. godine“, Ekonomska i ekohistorija 3 (2007). Radovi Dragutina Pavličevića ,,Hajdučija 
u Hrvatskoj 60. godina 19. stoljeća“, Radovi Zavoda za hrvatsku povijest Filozofskog fakul- 
teta Sveučilišta u Zagrebu 20 (1987) i Šime Perića ,,Hajdučija u mletačkoj Dalmaciji XVIII. 
stoljeća“, Radovi Zavoda za povijesne znanosti HAZU u Zadru 41 (1999) korišćeni su kako 
bi se upotpunila spoznaja o hajdučkoj djelatnosti. Bez korišćenja djela Miodraga Stojano- 
vića Hajduci i klefti u narodnom pesništvu (Beograd: SANU, 1984) i Svetozara Koljevića 
Naš junački ep (Beograd: NOLIT, 1974) ne bi bilo moguće razumijevanje uloge hajduka u 
narodnom pjesništvu. Djelo Erica Hobsbawma Bandits (New York: Pantheon Books, 1981) 
korišćeno je kako bi se dobio uvid nekog tko nije opterećen tradicijskim poimanjem hajdu- 
čije. Za razumijevanje hajdučije na slavonsko-srijemskom prostoru bili su zanimljivi radovi 
dvojice putopisaca iz XVIII. stoljeća, Friedricha Wilhelma von Taubea (Povijesni i zemljopi- 
sni opis Kraljevine Slavonije i Vojvodstva Srijema, Osijek: Državni arhiv u Osijeku; Udruga 
povjesničara Slavonije i Baranje, 2012) te Franza Stefana Engela (Opis Kraljevine Slavonije 
i Vojvodstva Srema, Novi Sad: Matica srpska, 2003), kao i djelo Vuka Stefanovića Karadžića 
Srpska istorija našega vremena (Beograd: Karupović, 2004). Iako se posljednje tematikom ne 
odnosi na Slavoniju i Srijem, bilo je korisno za stvaranje općenite slike o hajducima. S istom 
namjerom korišćena je i ostala navedena literatura. 


wo 


To stanje u konačnici je potvrđeno Karlovačkim mirom 1699. godine. 


+ 


Primjerice, razbojnici su 1731. godine na prostoru između Srijemskih Karlovaca i Beške iz- 
vršili napad na turskog poslanika koji se s pratnjom vraćao u Istanbul. Gavrilović, Srem, 387. 

vedenih se može zaključiti da ono nije bilo nimalo bezazlena pojava za bečki 
dvor. S druge strane, nisu nimalo jednostavni ni čimbenici koji su utjecali na 
pojavu razbojništva ili hajdučije na slavonsko-srijemskom prostoru. 

U namjeri što uspješnijeg objašnjenja pojave i održivosti hajdučije ili raz- 
bojništva autor je pomoć tražio u okvirima sociologije, i to u teorijama ano- 
mije. Francuski je sociolog Emil Durkheim anomiju* objasnio kao društveni 
nered, odnosno stanje kada tradicionalna vlast, to jest društvene norme, gube 
svoj autoritet, što za posljedicu ima manju discipliniranost u trenutku kada bi 
ona trebala biti veća.“ Sama pojava društveno nepoželjnih ponašanja posljedi- 
ca je nereguliranosti samog društva koje nije u stanju odgovoriti postavljenim 
zahtjevima. 


Jednako je važno poimanje anomije i u okvirima tumačenja američkog 
sociologa Roberta Kinga Mertona. Njegova teorija zanimljiva je jer ukazuje 
na društvenu strukturu, naročito što se on u razvijanju teorije osvrće na so- 
cioekonomski aspekt pojedinca." Naime, pojedinac u nemogućnosti da ostvari 
napredak na društvenoj ljestvici okreće se nelegitimnim sredstvima kako bi 
isto ostvario. Tako, kada društvene norme nisu u mogućnosti održati konfor- 
mističko ponašanje pojedinca, nastaje stanje deregulacije, to jest anomije. 


Obje spomenute teorije anomije, iz perspektive ovog rada, važne su jer 
skidaju isključivu odgovornost pojedinca za devijantno ponašanje i prenose 
odgovornost na društvo. Anomija se javlja kao posljedica neuspjeha društva 
da integrira pojedinca, odnosno da zadovolji njegove potrebe. Iz toga proizla- 
zi kako je pojava hajdučije razultat nesposobnosti austrijske vlasti u organi- 
ziranju novostečenog područja Slavonije i Srijema, pa prema tome ona i nosi 
odgovornost za njezinu pojavu i održivost. 


Razbojništvo ili hajdučija je složena pojava na koju su utjecali mnogo- 
brojni čimbenici. Upravo su ti čimbenici problem istraživanja ovog rada. Sto- 
ga je cilj rada prikazati i objasniti čimbenike koji su uzrokovali pojavu hajdu- 
čije, kao i one koji su doprinijeli njezinoj održivosti na slavonsko-srijemskom 
području u XVIII. stoljeću. U radu je prikazano kako su socioekonomski, 
vojnopolitički, geografski, zatim čimbenik disfunkcionalnosti uprave, te čim- 
benici mentaliteta, uključujući u to i potporu stanovništva, uzrokovali pojavu 
hajdučije ili doprinijeli njezinoj održivosti. 


* Pojam anomija prvi je upotrijebio francuski filozof i sociolog Jean Marie Guyau. Duško 
Lozina, ,,Durkheimova teorija solidarnosti i njezina kritika“, Politička misao: časopis za po- 
litologiju 33 (1996), br. 4, 215. 


* Emil Durkheim, Suicide — A study in sociology (New York; London: Routledge, 2005), 214. 


" Vidjeti Robert King Merton, “Social structure and Anomie", American Sociological Review 
3 (1938), br. 2. 

II. Pojmovno objašnjenje hajdučije 


Prije upuštanja u razradu problematike hajdučije na slavonsko-srijem- 
skom području XVIII. stoljeća nužno je razjasniti pojam hajdučije. Stoga se 
najprije treba pozabaviti etimologijom riječi hajduk, odnosno saznati prijevod 
s turskog.* U tumačenju riječi hajduk Anić i Goldstein izdvajaju dva objaš- 
njenja; hajduk kao ,,odmetnik od osmanske vlasti, ob. jedan iz družine koja 
se odmetnula“ i hajduk kao ,,odmetnik općenito“. Dok bi prvo tumačenje 
moglo imati konotaciju onoga što će historiografija tumačiti kao vid nacional- 
nog otpora!" u vidu hajdučije, u drugom slučaju posve je jasno identificiranje 
hajduka s razbojnicima, iako s osmanske strane razlika i ne postoji. No, ni kod 
domaćih suvremenika stav o hajducima nije znatno drugačiji. U Belostenčevu 
se rječniku Gazofilacij ili riznica latinsko-hrvatskih riječi iz XVII. stoljeća 
pojam hajduk tumači kao kradljivac. Slično je hajduke okarakterizirao i Joa- 
kim Stulli (1730.-1817.) početkom XIX. stoljeća, smatrajući ih kradljivcima 
ili lopovima.!' Međutim, Pavao Ritter Vitezović (1652.-1713.) pojam hajduk 
koristi kao sinonim za vojnika, ali i za razbojnika.!? 


»»Po narodnoj etimologiji“, kako navodi Miodrag Stojanović, ,ime ajduk, 
hajduk može se dovesti u vezu sa našim adhorativnim, podsticajnim oblicima 
ajd“ - hajd“ i izrazom uzeti uk, zahtevati silom, što i semantički potvrđuje 
smisao tako nastale reči ajd-uk (hajd-uk)“.!* To bi moglo navesti na izjednača- 
vanje pojmova hajduk i nasilnik, razbojnik. No, Stojanović ukazuje i na mo- 
gućnost izdvajanja termina hajduk iz okrilja ugrofinskih i orijentalnih jezika te 
traženje njegovog etimološkog rješenja u indoeuropskim jezicima. Mišljenja 
je kako je od sanskrtske riječi dyudh, u značenju “boriti se, protiviti se?, moglo 
metatezom doći do oblika ayduh u značenju ratnik, protivnik. !“ 


* Dušan Popović u objašnjavanju podrijetla riječi hajduk navodi kako postoji mišljenje da je 
ona mađarskog podrijetla te da dolazi od riječi hajto što znači gonič. Upravo su se ti goniči 
u XVI. stoljeću preorijentirali u vojnike. Ipak, Popović izražava sumnju u tu pretpostavku, 
između ostalog zbog toga što se riječ hajduk javlja tek od pojave Turaka, odnosno da je, zasi- 
gurno, s bližeg azijskog prostora. Popović, O hajducima, sv. 1, 95-97. 


* Vladimir Anić i Ivo Goldstein, Rječnik stranih riječi (Zagreb: Novi liber, 2007), 222. 


U radu se pojam nacionalnost koristi isključivo iz perspektive historiografije (jugoslavenske, 
hrvatske i srpske). Naime, u odmetanju hajduka od vlasti i stavljanju nasuprot iste, naći će 
se elementi koje će historiografija, s vremenskim odmakom i kada su već jasno izražene crte 
nacije, iskoristiti kako bi prikazala hajdučiju kao otpor protiv osmanske vlasti. U takvom 
poimanju hajdučija se tumači kao nacionalno uvjetovana pojava. 


"Popović, O hajducima, sv. 1, 97. 


!? Pavao Ritter Vitezović za pojam hajduk koristi nazive Grassator, Latro, Stratiotes, Expeditus 
exercitus i Expediti milites. Pavao Ritter Vitezović, Lexicon Latino-Illyricum, sv. II (Zagreb: 
Artresor naklada, 2010), 202, 260, 427. 

15 Stojanović, Hajduci i klefti u narodnom pesništvu, 32. 


!4 Isto, 34. 

Nemogućnost potpunog etimološkog objašnjenja unosi konfuznost u po- 
imanje hajdučije. Prostor koji ostavljaju pojedina tumačenja i dalje ostavlja 
mogućnost tumačenja hajdučije na različite načine. S druge strane, ni jugosla- 
venska, odnosno hrvatska i srpska historiografija ne nude jedinstveni odgovor 
po pitanju hajdučije. Naime, Ferdo Šišić hajduke je okarakterizirao da su ,,od- 
važni ljudi koji su u hrvatskom i srpskom narodu za čitavo vrijeme teškog tur- 
skog ropstva podržali misao na slobodu i oslobođenje“. Vidljivo je da Šišić 
hajduke smatra nacionalnim borcima za oslobođenje od tuđinske vlasti, barem 
one na osmanskom teritoriju.'* Nadalje, Dragutin Pavličević smatra da je svim 
,osvajačima pa i Turcima hajdučija bila samo razbojništvo, banditizam kojem 
se sudilo po kratkom postupku, a pokorenoj raji to je bilo pitanje osvete, so- 
cijalne pravde, otpor strancu-zulumćaru, klasnom eksploatatoru, najava bune, 
ustanka i vjere u oslobođenje, poticanje morala koji omogućava potčinjenima 
da izdrže i najveće nepravde“.'" Pavličević hajdučiju objašnjava klasnom bor- 
bom stanovništva protiv, najčešće, stranih eksploatatora, to jest ,,feudalaca 
stranog porijekla, druge vjere, kulture i običaja“,! pri čemu hajdučija dobiva 
prizvuk borbe za nacionalnu i socijalnu ravnopravnost. 


Nasuprot tome, proučavajući problem hajdučije u dalmatinskoj Zagori 
tijekom XVIII. stoljeća, Šime Peričić je uvidio kako se ne može govoriti o 
»isključivo antiturskoj“ pojavi, ,,kako se nekad držalo“,! već o pojavi dijelom 
uzrokovanoj ekonomskom oskudicom, kao i nebrigom mletačkih vlasti. Da- 
kle, Peričić tumačenje hajdučije usmjereva ka socioekonomskim čimbenicima 
i društvenom uređenju. 


Dakako da se u hajdučiji XVIII. stoljeća na slavonsko-srijemskom po- 
dručju mogu pronaći elementi nacionalne (iz današnje perspektive), vjerske 
ili socijalne borbe. Općenito, hajdučija može biti indikator neravnopravnosti, 
bila ona nacionalna, vjerska ili socijalna, odnosno ta se neravnopravnost može 
manifestirati, između ostalog, i kroz hajdučiju. Uz to, hajduci su bili oni koji 
su se kroz nepoštivanje postojećeg zakona stavljali nasuprot vladajućima, to 
jest ,,odmetnik od zakona preuzeo na sebe i jedan deo borbe ugnjetene narod- 


!5 Ferdo Šišić, Povijest Hrvata - pregled povijesti hrvatskog naroda 1526.-1918., sv. II (Split: 
Marjan tisak, 2004), 331. 


15 Šišić u djelu Franjo barun Trenk i njegovi panduri o hajducima sredine XVIII. stoljeća više 
ne govori kao o ,odvažnim ljudima“ u borbi za slobodu, no i ne iznosi jasan stav o njima. 
Samo je zaključio da je hajdučija posljedica religiozne zanemarenosti, nevaljale uprave, ve- 
likog siromaštva te općeg nezadovoljstva. Ferdo Šišić, Franjo barun Trenk i njegovi panduri 
(Vinkovci: Slavonica, 1994), 64. 


!7 Pavličević, ,,Hajdučija u Hrvatskoj“, 130. 

15 Isto, 130. 

" Peričić, ,,Hajdučija u mletačkoj Dalmaciji“, 211. 
2 Isto, 211. 

ne većine protiv nenarodne i omrznute vladajuće manjine, kad se odmetnik od 
zakona, hajduk, identifikovao se borbom naroda protiv tuđinske vlasti“?! No, 
tu se radi o djelomičnom preklapanju interesa hajdučkih skupina s interesom 
širih narodnih slojeva. Jednostavnije rečeno, uzroci hajdučije i narodnih buna 
često su bili isti, što ne omogućava izjednačavanja hajdučkih i narodnih po- 
kreta. Primjerice, Bosendorfer je uočio da se hajdučija razmahala ,,od 1735., 
kada su pravoslavni, kojima je dozlogrdilo »unijačenje madžarskih biskupa«, 
podigli ustanak“.“* No, umnožavanje hajdučije u ovom slučaju bilo je poslje- 
dica bune, a ne buna posljedica hajdučije.? Na tragu toga je i zaključak Erica 
Hobsbawma kako je banditizam, u koji ubraja i hajduke, nerijetko preteča i 
pratilac seljačkih pobuna.“ 


Također, s oprezom treba uzeti tvrdnju Dušana Popovića kako su hajduci 
»u stvari, protest na režim“, odnosno ,,politička, ali nelegalna opozicija“. 
Međutim, i obično razbojništvo je, na kraju krajeva, protest uperen na režim 
i po tome se ne razlikuje od hajdučije. Zatim, upitno je koliko se hajdučko 
djelovanje usmjeravalo na vladajući režim i koliko mu je oponiralo. Jasno da 
efektivna moć hajdučkih skupina nije bila velika, pa zbog toga i nije mogla 
biti usmjerena protiv vlasti. Istini za volju, napad na seljaštvo u konačnici se 
može protumačiti kao napad na službenu vlast, jer je i ona u tim napadima, 
indirektno, trpjela štetu. Međutim, nemoguće je, barem na osnovi poznatih 
izvora i literature, utvrditi konačni cilj hajdučkih napada te odgovoriti na pi- 
tanje jesu li hajdučki napadi na seljaštvo bili u cilju slabljenja centralne vlasti 
ili isključivo radi stjecanja materijalne koristi. Dijelom je to stoga, kako je 
Dragutin Pavličević naglasio, što se poznavanje hajdučije uglavnom temelji 
na iskazima onih koji su hajdučiju automatizmom svrstavali u krivičnu djelat- 
nost, dok je druga strana medalje, ona samih hajduka, uglavnom nepoznata.“ 
Ipak, autor rada skloniji je zaključku kako izostanak napada na predstavnike 
vlasti, ne računajući pri tome seoske knezove, kao i usmjeravanje aktivno- 
sti na lakše dostupne ciljeve, seljake, trgovce, svećenike i druge, odbacuje 
mogućnost tumačenja hajdučije kao pokreta koji ciljano oponira vladajućem 
režimu. 


"| Dragan Jovašević, Hajdučija između istine i legende (Beograd: Biblioteka Karibi, 1988), 18. 
2 Bosendorfer, Crtice iz slavonske povijesti, 365. 


2 Štoviše, patrijarh Arsenije IV. Šakabenta deset godina kasnije, 1745. godine, u predstavci 
Dvorskom ratnom vijeću upozoravao je da bi razbojništvo u Srijemu i Slavoniji moglo do- 
vesti do ustanka. Gavrilović, Srem, 432. Kao što vidimo iz patrijarhovog upozorenja, razboj- 
ništvo je bilo usmjereno na civilno stanovništvo, koje bi zbog nepodnošljivosti istoga diglo 
ustanak. 

4 Hobsbawm, Bandits, 23. 

5 Popović, O hajducima, sv. II, 156. 


% Pavličević, ,,Hajdučija u Hrvatskoj“, 131. 

Možda je najbolje objašnjenje hajdučije dao Slavko Gavrilović, koji sma- 
tra kako je hajdučija prvenstveno bila usmjerena protiv tuđinske vlasti, ali 
zbog nemogućnosti da joj se suprotstavi, ona se preusmjerila na lokalnu se- 
osku vlast, na trgovce, svećenike i druge. Naime, vlast je bila zaštićena utvr- 
đenjima i vojskom, zbog čega su sukobi hajduka s vlašću bili više izuzetak 
nego pravilo, dok je pljačkanje sela, trgovaca i svećenika postalo uobičajeno.?' 
Društveno-političke okolnosti u Osmanskom Carstvu su, kako Gavrilović na- 
vodi, od sredine XVIII. stoljeća pa nadalje išle u prilog ,,održanju hajdučije, 
koju je od razbojništva često delio samo jedan korak a taj korak je ponajčešće 
predstavljao prelazak preko Save. Tada se hajduk iz nacionalnog borca pretva- 
rao u drumskog razbojnika, jer mu je žrtvom bivao ne Turčin — zulumćar nego 
austrijski feudalni podanik iste vere i nacije.“ Prethodno navedeno i Gavri- 
lovićev zaključak omogućuju nam da hajdučiju XVIII. stoljeća na slavonsko- 
srijemskom području izjednačimo s razbojništvom. Stoga se u radu hajdučija i 
razbojništvo koriste kao sinonimi. Shodno tome, nužna je distinkcija pojmova 
hajdučija i hajduštvo, od kojih posljednje podrazumijeva ,,hajduke visokog 
morala, zaštitnike raje, dostojne naziva boraca za slobodu“. Hajdučija je, 
također, vid odmetanja, ali uz izostavljanje onih osobina po kojima bi se mo- 
gla okarakterizirati kao pokret za socijalnu ravnopravnost ili otpor stranim 
gospodarima.?“ 


III. Socioekonomski čimbenici 


Putujući kroz Slavoniju i Srijem Freiderich Wilhelm von Taube uvidio 
je da kad ,,bi prije 30 godina (oko sredine XVIII. st., op. a.) nekom Slavoncu 
ustrebao novac ili ne bi zbog lijenosti htio raditi, on bi naoružan izašao na ce- 
stu ili bi napao svog susjeda“.?! Iako von Taube ne stavlja u prvi plan socioe- 
konomski čimbenik, već mentalitet, kao motiv razbojništva on nam je posve 
jasan. Ako ne iz ovog primjera, onda sigurno iz sljedećih. Naime, na sjednici 
Neoakvističke subdelegacije** travnja 1731. godine čulo se mišljenje kako je 
do porasta razbojništva u Slavoniji i Srijemu došlo zbog povećanja kontribu- 
cije za 20.000 forinti, kao i zbog tereta koji su seljaci trpjeli zbog građenja 
utvrda.?> Slično je zaključio i Gabriel Ignaz von Eberl, predvodnik komisije 


"" Gavrilović, Hajdučija u Sremu, 8-9. 

2% Isto, 97. 

? Stojanović, Hajduci i klefti u narodnom pesništvu, 21. 
% Isto, 21. 

*! Taube, Povijesni i zemljopisni opis, 118. 


** Državno tijelo sa sjedištem u Beču koje je bilo zaduženo za pitanja na novostečenom prosto- 
ru nakon protjerivanja Osmanlija. 


33 Gavrilović, Srem, 390. 

koja je po odluci s kraja 1731. godine posjetila Slavoniju i Srijem.** Von Eberl 
je uvidio kako socijalna moć stanovništva u Slavoniji i Srijemu ne može odgo- 
voriti zahtjevima vlastele, zbog čega se stanovništvo uslijed nemoći i velikih 
opterećenja odavalo razbojništvu.?* Na koncu, u hajdučkim pjesmama, kao 
izvorima koji su prohajdučki orijentirani, Eric Hobsbawm prepoznao je eko- 
nomsko stanje kao glavni motiv odlaska u hajduke.?*“ 


No, pojava razbojništva na slavonsko-srijemskom području ne može se 
pripisati isključivo socioekonomskom stanju stanovništva na području Mo- 
narhije, već uzroke treba tražiti i s druge strane Save, u Osmanskom Carstvu. 
Nerijetko su podanici Osmanskog Carstva prelazili granicu i vršili pljačkaške 
pohode na teritoriju Habsburške Monarhije. Govoreći o stanju turske vojske, 
von Taube je zabilježio da ,,glad i očajanje tjera te ljude (janjičare, op. a.), 
da naoružani prelaze na austrijsko zemljište, da pljačkaju, plijene i kradu te 
sve što im se usprotivi pobiju..." Iako se ovaj primjer konkretno odnosi na 
pripadnike vojske, zbog čega se ne može u potpunosti govoriti o hajdučiji ili 
razbojništvu, ipak je zanimljiv po pitanju njegova uzroka. Nesumnjivo da su 
isti uzroci, odnosno glad i neimaština mogli biti motiv za razbojništvo i kod 
civilnog stanovništva. 


IV. Vojnopolitički čimbenici 


Ništa jednostavniji nisu ni vojnopolitički čimbenici. Kako je kroz XVIII. 
stoljeće Habsburška Monarhija vodila nekoliko ratova, oni su morali imati 
odraza na slavonsko-srijemsko područje. Sami ratovi zahtijevali su povla- 
čenje vojske sa slavonsko-srijemskog područja, ukoliko se rat nije vodio s 
Osmanskim Carstvom, i slanje na bojište, čime je slavonsko-srijemsko pod- 
ručje bilo oslabljeno sa sigurnosnog aspekta. To je otvaralo put razbojništvu. 
Isto je tvrdilo i Dvorsko ratno vijeće 1745. godine u odgovoru patrijarhu Arse- 
niju IV. Šakabenti. Vijeće je smatralo da razbojništvo ne bi trebalo ostati neka- 
žnjeno, no kako u zemlji nema dovoljno vojske, ono je spremno razbojnicima 
podariti amnestiju.** Sličan zaključak nalazimo u pismu austrijskog generala 


** Kako bi uvidjela stvarno stanje u Slavoniji i Srijemu, Dvorska komora je odlučila poslati ko- 
misiju koja bi to ispitala. Krajem studenog von Eberlu je povjeren zadatak ispitivanja stanja 
u Slavoniji i Srijemu. On je cijelu 1732. godinu proveo u Slavoniji i Srijemu, tako da je tek u 
travnju 1733. godine završio svoj detaljni izvještaj. Slavko Gavrilović, ,,Izveštaj komorskog 
savetnika G. I. Eberla o Slavoniji i Sremu prve polovine XVIII veka“, Zbornik Matice srpske 
za istoriju 21-22 (1980), 112. 

85 Gavrilović, ,,Izveštaj komorskog savetnika“, 115. 

** Hobsbawm, Bandits, 72. 

*" Taube, Povijesni i zemljopisni opis, 131. 


*% Gavrilović, Srem, 432. 

Geneynea pravoslavnom mitropolitu Stratimiroviću 1797. godine u kojem se 
pojačano djelovanje razbojnika u Vojnoj granici objašnjavalo odlaskom gra- 
ničara na bojište protiv Francuza.“ Ne treba zaboraviti da je priliv vojske u 
vrijeme sukoba s Osmanskim Carstvom dodatno opterećivao slavonsko-sri- 
jemsko stanovništvo, što nas vraća na socioekonomske čimbenike. 


Tijekom XVIII. stoljeća vojnopolitički odnosi između Beča i Istanbula 
varirali su između razdoblja rata i razdoblja mira. Dakako, u vrijeme dobrosu- 
sjedskih odnosa između cara i sultana suradnja u suzbijanju razbojništva bila 
je ostvariva. Primjerice, u sultanovu fermanu iz srpnja 1769. godine, posla- 
nom pašama u Beogradu, Vidinu i Bosni te kneževima u Vlaškoj i Moldaviji, 
isti se obavješćuju da su i austrijska i turska strana dužne suzbijati razbojniš- 
tvo prema ugovoru o miru. Obje strane su se obvezale da neće primati bjegun- 
ce niti će im pružati zaštitu, već će ih progoniti i kažnjavati.“ 


Nasuprot tome, ratovi s Osmanskim Carstvom, osim narušavanja javne 
sigurnosti, redovito su bili popraćeni priljevom kršćanskih izbjeglica na te- 
ritorij Monarhije. Pojavu razbojništva zadnjeg desetljeća XVIII. stoljeća ku- 
zminski svećenik Petar Runjanin pripisivao je pojavi izbjeglica iz Bosne i 
Srbije. Prema njemu, te izbjeglice su najprije uskakali, s austrijske strane na 
tursku stranu, a kada im je to onemogućeno, oni su svoju djelatnost nastavili 
na austrijskoj strani.“! No, izbjeglice su bile primorane okrenuti se razbojniš- 
tvu radi osiguravanja egzistencijalnih potreba, jer je izostala adekvatna skrb, 
od strane Monarhije, prema njima. 


Također, česti ratovi imali su za nuspojavu dezertiranje, od kojeg, kako 
Slavko Gavrilović navodi, ,,do razbojništva često je bio samo jedan korak“. 
Samim dezertiranjem vojnik se stavljalo na drugu stranu zakona i isključi- 
vao iz važećeg društvenog poretka. ,,Kad se već čovek (osobito prost)“, kako 
je zaključio Vuk Stefanović Karadžić, ,,otpadi od običnoga društva ljuckoga, 
on poslije, jedan pored drugoga, počne sva zla činiti“.“ Otuđeni pojedinac, 
bio on dezerter ili je njegovo otuđenje uzrokovano nekim drugim razlogom, 
morao je osigurati egzistencijalne potrebe, pa su se pljačkanje i razbojništvo 
nametali kao jedina opcija. 


Izražena pojava dezertiranja zabilježena je među ljudima Franje Trenka. 
Desetorica pandura, Todor Stojanović, Stetić, Gjorgje i još sedmorica nepo- 
znatih imena, pobjegli su 1745. godine iz Trenkovih odreda, u kojima su prva 


* Gavrilović, Hajdučija u Sremu, 142. 

4 Isto, 104. 

*! Gavrilović, Hajdučija u Sremu, 130-131. 
“ Gavrilović, Srem, 364. 


# Karadžić, Srpska istorija našega vremena, 45. 

trojica bila svega nekoliko dana. Kada su uhvaćeni, prihvatili su ponovo ići u 
vojsku, ali nijedan nije htio služiti Trenku, već su voljni bili otići u Krajinu ili 
neki drugi odred.“ I ranije su zabilježeni slučajevi dezerterstva iz Trenkovog 
odreda. Posebno je zanimljiv slučaj s proljeća 1741. godine, kada su od 589 
Trenkovih pandura, koji su tada bili kod Osijeka, čak 273 dezertirala. Znatan 
dio njih otišao je među razbojnike, pošto su mnogi od njih baš kao amnestirani 
razbojnici bili vojačeni u pandure, odnosno upućeni među njih s robije.“ 


V. Čimbenik disfunkcionalnosti uprave 


Putujući 70-ih godina XVIII. stoljeća kroz Slavoniju i Srijem, Wilhem 
von Taube zabilježio je da još ,,prije 30 godina, bila je cijela Kraljevina (Sla- 
vonija, op. a.) jedno razbojničko gnijezdo koje je vrvjelo od najsmionijih 
razbojnika“.“* Nadalje, razbojništvo ocjenjuje kao ,,ostatak turskog barbarstva 
koje se nije moglo tako brzo izgubiti“.“" Zaista, korijen razbojništva može se 
dijelom naći u nesređenim prilikama Osmanskog Carstva koje je austrijska 
vlast jednostavno naslijedila zauzimanjem slavonsko-srijemskog prostora. 


Međutim, uzroke razbojništva treba tražiti u austrijskoj upravi novo- 
osvojenog područja. Kako navodi Drago Roksandić, ,,nasuprot jednostavnoj 
osmanskoj upravi, u odnosu na koju je to žiteljstvo moglo imati i samouprav- 
nih prava, dakako u mirnijim vremenima, habsburška je uprava bila oficijelno 


“* Bčsendorfer, Crtice iz slavonske povijesti, 372; Strah od baruna Trenka izgleda da je imao 
utemeljenost. Sudac donjeg Osijeka izvijestio je generala Guadagnija da Trenkovi ljudi na- 
silno žele mobilizirati stanovništvo, dok se u nekoj drugoj pritužbi navodi da Trenk na polju 
ubija ljude, hvata ih i tjera u vojsku, obećavajući im jednu ili dvije godine službe. B&sendor- 
fer, Crtice iz slavonske povijesti, 371. 


# Gavrilović, Srem, 419; Habsburška monarhija je i inače imala praksu amnestiranja razbojnika 
u zamjenu za odlazak na bojište. Razlozi takvog odnosa prema razbojnicima mogu se naj- 
bolje vidjeti iz riječi komandanta kantona petrovaradinske regimente A. Milutinovića, koji 
je sve podozritelne novopričdeše Mačvane i Bošnjake, koji se u mjestima militarskima jošt 
utverdili nisu, a i same starosjedioce, ako su se podozritelni učinili, pokupio, i dva u dva u 
putu vezana na vojnu francusku ot ljeta 1793. do 1800. opravio i satim ovaj predjel ot pu- 
staija otrebio“. Gavrilović, Hajdučija u Sremu, 131. Naime, austrijska vlast je u regrutiranju 
razbojnika vidjela višestruku korist. Najprije je u njima pronalazila vojsku, a kako je posto- 
jala velika vjerojatnoća da se oni s bojišta neće ni vratiti, time je i trajno rješavala pitanje 
razbojništva. Međutim, takav način amnestiranja bio je nepopularan kod razbojnika, zbog 
čega je harambaša Đukan 1745. godine zatražio amnestiju, no uz uvjet da ne ide na bojište. 
Gavrilović, Srem, 435. 


“ Taube, Povijesni i zemljopisni opis, 118. 


“ Isto, 118; Izgledno je kako je među suvremenicima bilo zastupljeno mišljenje da su devi- 
jantna ponašanja posljedica dugotrajne vladavine Osmanlija Slavonijom i Srijemom. Nai- 
me, sličan stav nalazimo i kod Matije Antuna Reljkovića, koji također devijantna ponašanja, 
između ostalog i krađu, pripisuje zapuštenosti Slavonaca pod osmanlijskom vladavinom. 
Matija Antun Reljković, Satir iliti divji čovik (Osijek: Glas Slavonije, 1974), 46-76. 

mnogo raščlanjenija, zastupala je nerijetko različite interese, radeći to na ra- 
zličite načine, a obraćajući se istim, redovito krajnje osiromašenim podanici- 
ma. Podanički odgovor na sistemski kaos »odozgo«, koji je bio isprepleten s 
mnoštvom privatnih interesa, često je bio nasilan“.# 


Opisujući hajduke u Srbiji pod osmanskom vlašću, Vuk Stefanović Ka- 
radžić utvrdio je uzročno-posljedičnu vezu, koja se lako može primijeniti u 
razmatranju pojave hajduka na slavonsko-srijemskom prostoru tijekom XVI- 
II. stoljeća. On je zaključio: u slučajevima kada su ,,Turci bolji i manje zu- 
luma, to je manje ajduka; a što su gođ Turci gori to je više ajduka“.“? Pojava 
hajdučije, prema tome, može se pratiti u univerzalnoj jednadžbi zadovoljstva 
stanovništva naspram masovnosti hajdučije. Dakle, zadovoljstvo stanovništva 
i masovnost hajdučije su obrnuto proporcionalne veličine, pri čemu uslijed 
povećanja jedne dolazi do smanjivanja druge, i obrnuto. Dakako, zadovolj- 
stvo stanovništva odraz je društvenog uređenja. 


Problem iskorjenjivanja hajdučije dijelom leži u njezinim karakteristika- 
ma. Naime, hajduci i njihove skupine bili su izrazito pokretljivi te su nerijetko 
prelazili iz pojedinih pokrajina Habsburške Monarhije u druge, što je otežava- 
lo njihovo praćenje i hvatanje. Primjerice, Vladislav Stipanović hajdukovao 
je na dosta širokom prostoru, u selima oko Osijeka (Dalju, Tenji i drugim 
mjestima), ali i po Srijemu, Baranji i Bačkoj.“ Širina prostora ograničava mo- 
gućnost predviđanja mjesta i vremena hajdučkog napada, tako da se protiv 
hajduka, najčešće, moglo krenuti tek po informiranju o njihovom napadu. 


Već same karakteristike hajdučije bile su zahtjevne za suzbijanje; me- 
đutim, dio odgovornosti za njezinu održivost leži u organizaciji predstavnika 
carske vlasti, to jest u tromosti istih. Primjerice, na ukaz o pojavi razbojništva 
1726. godine komandirajući general u Osijeku naredio je generalu Rudolfi- 
nu da, zajedno s provizoratima i Odeschalchijevim vlastelinstvom, organizira 
opću potjeru. Međutim, potjera nije organizirana u kolovozu, nego tek u listo- 
padu.*' Sličan slučaj zabilježen je i više od pola stoljeća kasnije. Generalna 
komanda, potaknuta narušenom javnom sigurnosti u Slavonsko-srijemskoj 
vojnoj granici, predlagala je listopada 1789. godine srijemskom županu Fra- 
nji Szecsenyju da se protiv razbojnika pokrene opća potjera. No, potjera nije 
izvršena ni do početka prosinca iste godine. To otezanje s pokretanjem potjere 
imalo je više razloga. Naime, čekalo se da seljaci ne budu zauzeti izvrša- 
vanjem rabote, kako bi se mogli uključiti u potjeru. Također, čekalo se i na 
regularnu vojsku koja je trebala doći na zimovanje, kako bi se izbjeglo plaća- 


“8 Roksandić, ,,Posavska krajina/granica“, 71. 
* Karadžić, Srpska istorija našeg vremena, 46. 
*% Bčsendorfer, Crtice iz slavonske povijesti, 367. 


"I Gavrilović, Srem, 378. 

nje graničarskih usluga, ukoliko bi oni prešli na županijski teritorij." Gotovo 
identičan slučaj zabilježen je srpnja 1796. godine, kada je skupština Srijemske 
županije konstatirala da nije pogodno vrijeme da se kreće s općom potjerom 
na razbojnike harambaše Riste Hajduka, jer je u tijeku žetva, dok same po- 
tjere i nisu učinkovite.“ U svakom slučaju, vrijeme je išlo naruku hajducima, 
koji su odugovlačenje s potjerama mogli iskoristiti za prebacivanje na siguran 
prostor. 


U prilog razbojništvu išla je i slaba usklađenost vojnih, komorskih i 
vlastelinskih vlasti, na što je 1726. godine ukazivao upravnik Odeschalchi- 
jevog vlastelinstva Simon Eigner generalu Oduyeru. On se žalio kako pred 
njegovim predanim proganjanjem razbojnika, isti u susjednim oblastima ne 
nailaze na takve akcije pa se tamo sklanjaju.*“ 


Nije na odmet spomenuti ni stav generala Maximiliana Petrascha po pi- 
tanju održivosti razbojništva. General je uvjeravao Dvorsko ratno vijeće da 
razbojništvo neće biti iskorijenjeno dok god komorski provizori budu držali 
vlastite zatvore, a sve razbojnike i osumnjičena lica ne budu slali vojnim vlas- 
tima u Osijek radi istrage i suđenja.“ 


Nasuprot tome, Pfluegbeill, zapovjednik mjesta u Petrovaradinu, 
pozivajući se na izvještaj graničarskog kapetana Save Nikolića, utvrdio je 
1722. godine kako se jedan od uzroka razbojništva krije u tome što su svi sel- 
jaci naoružani i da nakon rada u kući odlaze u šumu i odaju se razbojništvu.?* 
Naime, civilnom stanovništvu sa slavonsko-srijemskog područja nije bilo 
teško doći do oružja. Zbog toga je Komorska oberdirekcija sredinom lipnja 
1733. godine proglasila zabranu uvoza oružja te prodaju istoga u Slavoniji i 
Srijemu.*" U proglasu Hamiltonove komisije rujna 1736. godine ograničeno 
je pravo nošenja oružja na samo one podanike koji imaju potrebnu dozvolu 
od vojne ili vlastelinske vlasti, dok će oni koji budu uhvaćeni s oružjem bez 
potrebne dozvole biti uhićeni, a pri pokušaju bijega i ubijeni.?š Slično je bilo i 
krajem stoljeća. Uslijed narušavanja javne sigurnosti, 1795. godine podžupan 
Srijemske županije Franjo Janković de Čalma naredio je da olovo i prah pro- 
daju samo trgovci koji za to posjeduju dozvole.*? Međutim, ograničavanje 


* Gavrilović, Hajdučija u Sremu, 121. 
3 Isto, 135. 

** Gavrilović, Srem, 377. 

55 Isto, 373. 

% Isto, 370. 

57 Isto, 396. 

%% Isto, 402. 


? Gavrilović, Fajdučija u Sremu, 132. 

prava nošenja oružja seljacima bio je dvosjekli mač, jer im se istovremeno 
oduzimala i mogućnost suprotstavljanja hajducima u trenutku napada. 


VI. Geografski čimbenici 


Iako pojava hajdučije nije ovisila o geografskim čimbenicima, oni su 
pogodovali njezinoj održivosti. Slavonija, zajedno sa Srijemom, bila je po- 
granično područje Habsburške Monarhije s Osmanskim Carstvom. Ne treba 
posebno naglašavati kako je to pogodovalo pojavi i održivosti razbojništva 
u Slavoniji i Srijemu, kao i na suprotnoj strani granice. Naime, razbojnici su 
preko granične linije, bez većih poteškoća, odlazili u svoje pljačkaške pohode 
ili su se pred potjerama sklanjali na teritorij druge države.“ Potvrdu ovome 
možemo pronaći u ljetopisu osječkih franjevaca, koji su 1779. godine zabilje- 
žili pojavu razbojnika ,,u Bačkoj i Banatskoj županiji, kao i u susjednim po- 
dručjima Bosne (Osmanskom Carstvu, op. a.“ koji ,,su često napadali i naše 
krajeve“."! Na tragu toga je i ono što je Franz Stefan Engel zabilježio sredinom 
80-ih godina XVIII. stoljeća kako ,,se o nasilničkim hajdučijama uopšte ne bi 
ništa ni čulo kad bi se turskim razbojnicima mogla uskratiti svaka prilika da 


se došunjaju preko granice“.# 


Također, same prirodne karakteristike Slavonije i Srijema išle su na ruku 
razbojnicima. Naime, ,,tko proputuje kroz ovu vrlo blagoslovljenu zemlju 
(Slavoniju, op. a.) taj na sve strane vidi ili neprohodne baruštine, močvare 
i stajaća jezera, ili pak neprolazna brda s naglim strmim provalijama i dubo- 
kim udolinama, ili ogromne mračne šume, ili pak Široke i cijele ravne povr- 
šine, čiji kraj ne može dohvatiti oko“.** Na drugom mjestu von Taube navodi 
da tek neki krajevi Slavonije oskudijevaju šumom, dok je ,,sav preostali dio 
obuhvaćen ogromnom, skoro neprekidnom hrastovom šumom“. Sama šuma 
bila je odlično skrovište za razbojničke skupine, čija je aktivnost i počinjala s 
njezinim olistavanjem. Naime, hajdučija je uglavnom bila aktivna od Jurjeva 


$ Von Taube je, opisujući postupak prilikom pojave razbojništva, primijetio da se razbojnici 
pred potjerama sklanjaju na osmansko područje. ,,Opkoli se cijelo područje gdje se dogodio 
zločin, te se podrobno pretraže šume, brda i močvare, dok se počinitelj ne uhvati, koji često 
na vrijeme pobjegne preko Save u tursko područje i ondje dobije zaštitu, premda bi trebao 
biti uhvaćen i izručen.“ Taube, Povijesni i zemljopisni opis, 120. 

"! Stjepan Sršan, ur., Osječki ljetopisi 1686.-1945. (Osijek: Povijesni arhiv u Osijeku, 1993), 
90. 

# Engel, Opis Kraljevine, 83. 


# U navedenom citatu nije posve jasno definiran pojam Slavonije. Vjerojatno se odnosi na 
Slavoniju sa Srijemom. 


* Taube, Povijesni i zemljopisni opis, 20. 
5 Isto, 26. 

do Mitrovdana,* odnosno kada su vremenski uvjeti bili pogodni i kada je 
vegetacija pružala zaštitu. 


Kao i šume, razbojnicima su kao skrovište ili pak mjesto za zasjedu mo- 
gle poslužiti šikare. Primjerice, na prostoru između Srijemskih Karlovaca i 
Petke razbojnici su 1738. godine iskoristili veliku šikaru za svoje aktivnosti. 
Pogodnosti koje je ova šikara pružala razbojnicima uvidio je i administrator 
karlovačkog vlastelinstva Andrija Andrejević, zbog čega je predložio njezino 
uklanjanje, nudeći 40 radnika." Isto tako, povećanje razbojničke aktivnosti 
bio je razlog da Srijemska županija 1796. godine donese odluku kojom bi po 
završetku žetve bilo organizirano krčenje šuma pored glavnih javnih, trgovač- 
kih i poštanskih putova. Također, pored tih putova onemogućeno bi bilo sijanje 
kukuruza, koji bi zbog svoje visine stvarao potencijalno mjesto za zasjede.* 


Razbojničkoj aktivnosti pogodovale su i rijeke, naročito Sava kao granica 
između dviju država. Zbog toga je barun Prandau predlagao 1731. godine da 
se na Dunav i Savu rasporede dvije šajke, kako bi se onemogućio prelazak 
razbojnika s turskog na austrijsko područje i obrnuto.“ No, rijeke su, kao pri- 
rodne barijere, bile od koristi hajdučkim skupinama i unutar Monarhije. Kako 
su razbojnici iz Banata preko Dunava prelazili u Srijem na potezu Slankamen- 
Belegiš, na tom prostoru je 1723. godine bio zabranjen noćni rad skela." Slič- 
naje odredba važila i na Savi, gdje je bilo zabranjeno držanje čamaca na vodi. 
Kako se neki mještani Laćarka nisu držali te odredbe 1724. godine, čamci su 
im bili zaplijenjeni i odneseni u Srijemsku Mitrovicu." Siječnja 1771. godine 
Marija Terezija izdala je opširnu naredbu za borbu protiv razbojništva u Hr- 
vatskoj i Slavoniji. Između ostalog, u naredbi je bilo propisano da se u vrijeme 
pojave razbojništva čamci svake večeri moraju skupljati na jedno mjesto pod 
nadzorom, ,jerbo pako i to takojer očito jest da pustaije u čunih i lađcah, koje 
u vodi i ondi nasamu i u strani stoje, mnogo putah silom privezli se jesu...“ 
Također, bilo je zabranjeno prevoziti nepoznata lica preko rijeka." 


Među geografske čimbenike koji su utjecali na održivost hajdučije treba 
uvrstiti i one urbanističke, odnosno izgled i položaj naselja. Von Taube navodi 


% Popović, O hajducima, sv. 1, 143. 

€ Gavrilović, Srem, 406. 

% Gavrilović, Hajdučija u Sremu, 136. 
% Gavrilović, Srem, 391. 

" Isto, 374-375. 

7! Isto, 376. 


? Slavko Gavrilović, prir., ,,Okružnice iz 1727, 1771. i 1811. protiv razbojništva u našim ze- 
mljama pod austrijskom vlašću“, Zbornik Matice srpske za istoriju, Vol. 21-22, Novi Sad 
1980, str. 85. 


3 Isto, 85. 

da ,još pred 30 godina (oko sredine XVIII. st., op. a.) nije se moglo naći u 
cijeloj državi (Kraljevini Slavoniji, op. a.) nijednog pravog sela, pošto su sve 
seljačke kuće ležale razasute“.'“ Na drugom mjestu pak zaključuje da ,,seljaci 
u svim ugarskim i turskim zemljama drže svoja sela daleko od cesta i puto- 
va, kako se ne bi uvijek mučili dajući ratne zaprege i podvoze za vojsku“. 
Raspršena sela onemogućivala su carskim poreznicima egzaktnu kontrolu nad 
imovinom podanika i općenito nadzor nad njima, zbog čega su ona bila po- 
voljno mjesto za razbojnike. Grupiranjem kuća na kompaktniji prostor i uz 
ceste, država je osiguravala lakši nadzor nad podanicima, kao i povećanje 
opće sigurnosti.“ Ušoravanje sela, po Engelovoj ocjeni, bilo je jedan od glav- 
nih čimbenika"" uspostavljanja javne sigurnosti, koji se sastojao u ,,sabijanju 
seoskih naselja uz drum i regulaciji kuća prema jednom dobrom poretku, kako 
bi svaki stanovnik mogao da motri na ponašanje svog suseda, za šta je on, pod 


pretnjom teške kazne, obavezan da polaže račun i vlastima“. 


U tom cilju još je 1721. godine mitrovački provizor Franz Jacob Lang 
predlagao da se srijemsko selo Grk, u kojem je uhvatio hajdučke jatake, iz- 
mjesti na sigurnije mjesto." Nadalje, u izvještaju Dvorskom ratnom vijeću 
1722. godine general Maximilian Petrasch naglasio je kako je razbojništvo u 
porastu te da treba krenuti s uklanjanjem raštrkanih i udaljenih kuća, kao i s 
grupiranjem seljaka u sela, na što se ranije Komorska inspekcija obvezala.“ 
Zamisao o uklanjanju razbacanih kuća, u pogledu smanjivanja razbojništva, 
bila je aktualna i 1731. godine, kada je pred Subdelegaciju iznesen anonimni 


" Taube, Povijesni i zemljopisni opis, 50. 
75 Isto, 52. 


"€ Robert Skenderović, Utjecaj terezijanskih reformi na demografski razvoj slavonskog Pro- 
vincijala (Zagreb: Filozofski fakultet, 2005), 177; Von Taube je smatrao da jedno, u pogledu 
suzbijanja razbojništva, ,,od najkorisnijih sredstava je bilo da su osnivali sela (do tada nije 
bilo ni jednoga) te seljačke kuće koje su bile raštrkane po ogromnim šumama i brežuljcima 
rušiti i na jednom ih mjestu mnogo njih zajedno sagraditi, tako da bi susjed mogao primi- 
jetiti drugoga te paziti na njegovo vladanje“ (Taube, Povijesni i zemljopisni opis, 119). Po 
tom pitanju on je utvrdio da se reguliranje sela provelo na svim vlastelinstvima osim na 
đakovačkom, na kojem su kuće još uvijek sasvim raštrkane (Taube, Povijesni i zemljopisni 
opis, 119). No, J. Hajnoczy je desetak godina kasnije zabilježio da vukovarsko vlastelinstvo 
još uvijek ima veliki problem s uređenjem sela, jer osim Korođa, nijedno selo nije uređeno 
(Slavko Gavrilović, ,,Bilješke Josipa Hajnocija o Srijemu 1789. godine“, Starine JAZU (Za- 
greb 1966), 182-183). 


"7 Franz Stefan Engel smatra da u uspostavljanju javne sigurnosti nije presudnu ulogu imala 
smrtna kazna, već, uz spomenuto ušoravanje, uvođenje noćnih patrola i straža, spaljivanje 
kuća zločincima, podizanje vješala na tako opustošenom zemljištu te preseljavanje obitelji 
traženog razbojnika. Engel, Opis Kraljevine, 83-84. 

" Engel, Opis Kraljevine, 84. 

? Gavrilović, Srem, 368. 


% Isto, 373. 

prijedlog o uklanjanju takvih kuća,š! Na istoj sjednici, svoje prijedloge dala je 
i Ugarska dvorska kancelarija, zahtijevajući, između ostalog, zabranu držanja 
čamaca na rijekama, napuštanje zemunica i udaljenih kuća, kao i sječu šuma 
pored putova.? 


Kako su udaljene i osamljene krčme bile često na udaru razbojnika ili 
su im mogle poslužiti kao skrovište, Marija Terezija je u naredbi iz 1771. 
godine naredila da se takve krčme moraju ,,ali primistiti ali oboriti“, kako ne 
bi pogodovale razbojništvu. Iz istog razloga, početkom 80-ih godina XVIII. 
stoljeća, u Srijemskoj županiji pokrenuto je pitanje nadzora i uklanjanja uda- 
ljenih krčmi. Generalna komanda tražila je od županije da se nešto napravi po 
tom pitanju, no skupština Srijemske županije je 1782. godine zaključila da se 
uklanjanjem spornih krčmi ne bi ništa postiglo, jer bi se razbojnici jednostav- 
no prebacili u obližnje vodenice. Skupština je zaključila da bi samo povećanje 
nadzora nad njima bilo učinkovito.“ Isti problem je aktualiziran i nekoliko 
godina kasnije, 1788. godine, kada je srijemski podžupan Joseph Hajnoczy 
predložio da se takve krčme sruše ili da se oko njih naseli barem pet kuća, 
kako bi bile pod nadzorom. 


VII. Čimbenik mentaliteta 


Suvremenici su uzroke razbojništva nalazili i u mentalitetu slavonsko- 
srijemskog stanovništva. Tako von Taube naslućuje da problem razbojništva 
može biti i posljedica urođene sklonosti Ilira (stanovnika Slavonije i Srijema, 
op. a.) na pljačku i razbojstvo, sklonost koju su već Rimljani prije tisuću i pol 
godina nastojali iskorijeniti iz tog naroda“** ili pak proizvod lijenosti.*" Me- 
đutim, nezahvalno bi bilo uzroke razbojništva tražiti u hereditarnim čimbeni- 
cima, odnosno u urođenoj sklonosti za razbojništvo, što je u skladu s davno 
odbačenim demonološkim pristupom. 


Ipak, predstavnici carske vlasti uzroke razbojništva nalazili su i u primjere- 
nijim elementima mentaliteta. Tako su ustanovili da održivost razbojništva leži 
u njegovom populariziranju kroz pjesmu i priče među slavonsko-srijemskim 
stanovništvom. Stoga je početkom 1731. godine general Locattelli Dvorskom 
ratnom vijeću predložio da se od nadolazećeg srpskog Narodno-crkvenog sa- 


ŠI Isto, 389. 

*2 Isto, 389. 

% Gavrilović, prir., ,,Okružnice", 84. 

* Gavrilović, Hajdučija u Sremu, 113. 

#5 Isto, 117. 

* Taube, Povijesni i zemljopisni opis, 118. 
57 Isto, 118. 

bora zatraži zabrana nemoralnih i razbojničkih pjesama.** Istog je mišljenja 
bila i Ugarska dvorska kancelarija, koja je zamijetila da ,,racka nacija** od 
razbojnika stvara heroje te ih slavi kroz priče. Kako bi se to iskorijenilo, predla- 
gala je da se iznošenje takvih priča zabrani, a prijestupnike kažnjava zatvorom, 
batinanjem, a u slučaju ponavljanja kaznenog djela, i smrću.“ 


Na tragu prethodno navedenog, nije na odmet spomenuti ni popularnost 
Marka Kraljevića koju je uživao u XVIII. stoljeću. Matija Antun Reljković 
zabilježio je kako Slavonci slave Marka Kraljevića iako ovaj ,,nije zaslužio 
slave“.?! Naime, Marko Kraljević u narodnom pjesništvu odgovara liku bun- 
tovnika koji ne poštuje norme društva, dakako, osmanskog. Prema tome, u 
pjesmama o Marku Kraljeviću mogu se uočiti hajdučki elementi te lik istoga 
može poslužiti kao prototip hajduka** XVIII. stoljeća na slavonsko-srijem- 
skom prostoru. 


Pjesma je u hajdučkom životu imala niz funkcija. Osim one očite funk- 
cije zabavljanja, pjesma je hajducima mogla služiti kao medij u promidžbene 
svrhe, stoga nije iznenađujuća učestala idealizacija hajduka u njima. Također, 
pjesma je mogla biti i u funkciji školovanja, kada mladi i neiskusni članovi 
skupine usvajaju prva znanja o hajdučkom zanimanju upravo kroz pjesmu.? 


U svom prijedlogu Subdelegaciji 1731. godine Ugarska dvorska kancela- 
rija posebno se osvrnula i na neka moralno-psihološka pitanja. Ona je smatra- 
la da bi pravoslavni mitropolit na svećenička mjesta trebao postavljati moral- 
ne i uzorne osobe, kao i da bi trebalo zabraniti uporabu oružja na svadbama, 
jer sve to utječe na pojavu razbojništva.“ Isto tako, problematika odgojnog 
utjecaja može se uočiti u protestu provizora Vilersa, povodom puštanja na 
slobodu nekoliko razbojnika iz osječke tamnice 1731. godine. On je bio mi- 
šljenja da će oslobođeni razbojnici negativno djelovati na mlađe ljude tako što 
će ih povući za sobom u razbojništvo. Slično je zaključio i srpski patrijarh 
Arsenije IV. Šakabenta 1745. godine, smatrajući da se pojava razbojništva 
može objasniti lošim odgojem, kao i lošim uzorima te populariziranjem raz- 
bojničkih pjesama.“ 


% Gavrilović, Srem, 385. 

Isto, 390. 

% Isto, 390. 

* Reljković, Satir iliti divji čovik, 52. 

* Koljević, Naš junački ep, 201. 

% Stojanović, Hajduci i klefti u narodnom pesništvu, 39 i 177. 
* Gavrilović, Srem, 390. 

%5 Isto, 386. 

% Isto, 432. 

Predstavnici vlasti su egzemplarnim kažnjavanjem i mučenjem nastojali 
stvoriti jaz između hajduka i njihovih obitelji te naroda." Zbog toga se von 
Taube bojao ,,da će se zbog dokidanja mučenja ponovo poremetiti“ uspostav- 
ljena sigurnost, zbog čega ,,se to ukidanje 1776. u Slavoniji drži u tajnosti“. 
Treba spomenuti i zaključak provizora Vilersa iz 1731. godine kako se ovdaš- 
nji narod ne boji ni kotača, ni vješala ni mača (Diese Nation kein Radt, kein 
Strang noch Schwerd mehr achtet).?? Doista, može se smatrati da je psihološki 
utjecaj kažnjavanja i mučenja, kao vid prevencije, bio upitnog učinka na sla- 
vonsko-srijemsko stanovništvo. Javno kažnjavanje i mučenje bilo je zastra- 
šivanje podanika s ciljem odvraćanja istih od devijantnih radnji. No, javno 
kažnjavanje moglo je imati posve suprotan učinak na podanike od onog kojije 
priželjkivala vlast. Patnja i bol koju je trpio razbojnik mogle su kod prisutnih 
izazvati osjećaj empatije i solidarnosti, posve suprotno željenom cilju. 


Uzroke hajdučiji treba tražiti i u nagloj transformaciji života. Po okonča- 
nju borbe s Osmanlijama, seljaci ,,u Sremu, Bačkoj i Slavoniji teško su se miri- 
li sa vraćanjem u stanje obespravljenih feudalnih podložnika — kmetova, teško 
su zamenjivali oružje za plug i lopatu, poluvojnički život za rabotu, desetinu, 
podvoz i druge obaveze i dažbine“.'“ Slično je zaključio i Josip B&sendorfer, 
smatrajući da je u prilog hajdučiji išlo raspuštanje ,,rackih Freichora“.!" 


Potpora koju je lokalno stanovništvo pružalo hajducima bila je jedan od 
razloga održivosti hajdučije, što je i istaknuto u okružnici iz 1771. godine.!"? 
Hajduke je pokrivao širok sustav jataka, odnosno osoba koje su ih opskrbljiva- 
le, informirale te pružale zaštitu. Ponekad su i čitava mjesta jatakovala. Tako 
su sela oko Osijeka — Sarvaš, Tenja, Bijelo Brdo, Čepin, Dopsin, Ladimirevci 
— imala epitet hajdučkih sela (das Hajdukendorf), dok se za Aljmaš smatralo 
da je sav u službi hajduka.'“ Takva široka potpora imala je nekoliko razloga. 
Najprije, hajduci su kod naroda lako mogli pridobiti simpatije, poput haram- 
baše Laze Dobrića iz Sasa u Srijemu, koji je napadao trgovce i lađe sa žitom i 
brašnom, a oteti plijen je dijelio narodu.!'““* Dakle, u hajdučkim akcijama sami 
jataci su pronalazili osobnu materijalnu korist. Često su jataci bili rodbinski 


*" Roksandić, ,,Posavska krajina/granica“, 71. 

* Taube, Povijesni i zemljopisni opis, 120. 

% Gavrilović, Srem, 386. 

1% Isto, 363. 

"9! Bosendorfer, Crtice iz slavonske povijesti, 365. 


192] jerbo prijatelji i znanci ovi (razbojnika, op. a.) jesu najvišje domaći ljudi i stanovniki ali 
bližnjih mistah ali i onoga istoga koje porobiti odlučili jesu, zato, da se deržave naše od 
opakih ovih ljudih očiste, pustainstvu koren ukine...“ Gavrilović, prir., ,Okružnice“, 84. 


95 Bosendorfer, Crtice iz slavonske povijesti, 367. 


14 Gavrilović, Hajdučija u Sremu, 152. 

ili prijateljski povezani s razbojnicima, što ne treba posebno objašnjavati. Na- 
dalje, hajduci su izdvajanjem iz društva i negiranjem pravnog poretka kod 
stanovništva stvarali privid onih koji su se borili protiv vladajućih, zbog čega 
su i zadobivali dio podrške. Međutim, jatakovanje se nije isključivo zasnivalo 
na dobrovoljnoj osnovi i na rodbinskim ili prijateljskim vezama, već često na 
prisili te strahu od odmazde.!% 


Dosluh hajduka i pandura također važan je čimbenik održivosti hajduči- 
je. Po tom pitanju, zanimljiv je izvještaj Marka Pejačevića iz 1736. godine, u 
kojem tvrdi da na Odeschalchijevom vlastelinstvu nekoliko godina nije bilo 
razbojnika jer je ovaj imao vjerne i pouzdane pandure.!'% ] ranije se sumnjalo 
na veze Odeschalchijevih pandura s razbojnicima. Tako su panduri Stojko Ši- 
šaković iz Divoša, Sava Bugarin iz Bačinaca te Jovan Birović iz Erdevika bili 
1721. godine osumnjičeni za razbojništvo i veze s razbojnicima. !“7 


Predstavnici carske vlasti smatrali su da se održivost razbojništva kri- 
je, pored drugih čimbenika, u potpori pravoslavnih samostana razbojnicima. 
Maršal Schmetau je 1740. godine smatrao da veliku krivicu za razbojništvo 
snose pravoslavni svećenici i njihovi manastiri koji primaju razbojnike.!"* On 
je svoje mišljenje iznio i patrijarhu, predlažući mu da se ukinu zabačeni mana- 
stiri, s čime se patrijarh, navodno, složio, ali iskazavši da mu to narod i svećen- 
stvo ne bi dopustili. Tri godine kasnije, 1743., general Gvadagni je Dvorskom 
ratnom vijeću optužio pravoslavne manastire da surađuju s razbojnicima.!“? 
Ako su i surađivali s njima, to nije značilo da su bili pošteđeni razbojništva. 
Primjerice, razbojnici su 1743. godine fizički napali šidskog svećenika te ga 
ucijenili s 2000 forinti,''" dok su orahovački manastir oplijenili nekoliko puta 
u nepunih deset godina (1738.-1747.)."! 


Unatoč svemu, popularnost i potporu hajducima među narodom relativno 
je lako objasniti. Seljaštvo je bilo žrtva autoriteta i prisile vlasti, ne toliko zbog 
gospodarske ranjivosti, koliko zbog nedostatka slobode.!!?* Stoga je narod u 
hajducima vidio simbol željene slobode, pritom stavljajući u drugi plan haj- 
dučke postupke. Na kraju krajeva, iz tematike hajdučkih pjesama uočava se 


195 Isto, 9. 
1% Gavrilović, Srem, 401. 
197 Isto, 370. 


1% Ovakvo mišljenje nije bilo usamljeno. Komandujući general u Petrovaradinu, barun K. 
Helfreich godinu dana ranije, 1739., žalio se patrijarhu Arseniju IV. da samostani primaju 
razbojnike i da im daju hranu i piće. Gavrilović, Srem, 412. 


19% Gavrilović, Srem, 424. 

1% Isto, 425. 

"! Bosendorfer, Crtice iz slavonske povijesti, 365. 
112 Hobsbawm, Bandits, 30. 

kako ,,i samo bezakonje i odmetništvo je za hajduka samo prividno slobodan 
izbor — ironija te »slobode« jasno se ogleda u onom zakonu koji se hajduku 
nudi kao jedina druga alternativa“.'!> Identificiranjem narodnog pjesništva s 
glasom samog naroda, može se vidjeti oslobađanje hajduka odgovornosti za 
svoje ponašanje i prenošenje odgovornosti na društveno uređenje. 


VIII. Zaključak 


Na stranicama koje su prethodile prikazan je problem hajdučije na sla- 
vonsko-srijemskom području kao složene pojave koja je bila prisutna kroz 
čitavo XVIII. stoljeće. Iako se razmatranje hajdučije uglavnom temelji na 
austrijskim dokumentima, dok je percepcija onih koji su bili hajduci uglav- 
nom nepoznata, rad odbacuje percipiranje hajdučije na slavonsko-srijemskom 
prostoru u XVIII. stoljeću kao nacionalno uvjetovane pojave. Time je naprav- 
ljeno odstupanje od narodne tradicije, kao i od dijela historiografije. Naime, 
hajdučija na slavonsko-srijemskom prostoru XVIII. stoljeća nije bila organi- 
zirani pokret koji je imao program s ciljem ostvarivanja nacionalne i socijalne 
ravnopravnosti, niti se u postupcima hajduka takvo što može prepoznati. Istini 
za volju, hajdučija je bila nasuprot društvenog uređenja koje je nametala au- 
strijska uprava, ali isto tako i klasično razbojništvo. 


S druge strane, sama pojava hajdučije ili razbojništva indicira probleme 
društvenog uređenja slavonsko-srijemskog prostora u XVIII. stoljeću. Novo- 
uspostavljena austrijska vlast nije uspjela pronaći adekvatan način uključi- 
vanja pojedinca u novo društveno uređenje. Gospodarska politika koja je za 
posljedicu imala ekonomsko iscrpljivanje seljaštva samo je produbljivala od- 
bojnost seljaka prema vlasti. U konačnici, seljaštvo je u tom društvenom ure- 
đenju obespravljeno, iako čini najbrojniju skupinu tog društva. Nesposobnost 
društva da zadovolji potrebe najbrojnijeg društvenog sloja nužno je vodila ka 
pojavi devijantnog ponašanja, kao vida otpora društvenom uređenju. Prema 
tome, odgovornost za pojavu hajdučije i njezine održivosti snosi austrijska 
vlast jer je bila izravno odgovorna za pojavu hajdučije. 


Na tom tragu, hajdučiju treba razmatrati kao odraz socioekonomskih, 
vojnopolitičkih, čimbenika disfunkcionalnosti uprave, geografskih čimbeni- 
ka te čimbenika mentaliteta. Ovime je napravljena samo okvirna klasifikacija 
čimbenika koji pružaju polazište za razumijevanje pojave hajdučije na slavon- 
sko-srijemskom području XVIII. stoljeća. 


113 Koljević, Naš junački ep, 205. 

Summary 


FACTORS OF OCCURRENCE AND THE SUSTAINABILITY 
OF HAJDUK ACTIVITIES ON THE SLAVONIAN-SYRMIAN 
TERRITORY IN THE 18" CENTURY 


Hajduk activities occurred in the territory of the Slavonian and Syrmian area through- 
out the 18" century. As a starting point for this issue in this paper, first of all the term 
hajdučija (hajduk activities) was explained, i.e. its correlation to banditry. The elab- 
oration of the term is followed by research into the topic, that is into the factors, oc- 
currences and sustainability of hajduk activities in the Slavonian-Syrmian area in the 
18" century. The circumstances that led to the appearance of hajduk activities in the 
Slavonian-Syrmian area, as well as those which did not directly influence it, but con- 
tributed to its sustainability, are discussed. The circumstances are roughly categorized 
as socio-economic and military-political factors, factors of a dysfunctional Austrian 
administration, geographical, mentality and popular support factors. 


Keywords: hajduks, banditry, Slavonia, Syrmia, 18th century 

